
Η Αγωνιστική Συσπείρωση Εκπαιδευτικών επέστρεψε δυναμικά με δεκάδες αιρετούς σε όλη την Ελλάδα στα Υπηρεσιακά Συμβούλια της Πρωτοβάθμιας Εκπαίδευσης!
Η φωνή και οι διεκδικήσεις των εκπαιδευτικών δυναμώνουν και θα ακούγονται πλέον πιο δυνατά και μέσα στα Συμβούλια!
Συναδέλφισσες, συνάδελφοι, 
Χαιρετίζουμε τους χιλιάδες συναδέλφους και τις συναδέλφισσες που συμμετείχαν στις εκλογικές διαδικασίες για την ανάδειξη αιρετών εκπροσώπων στα Υπηρεσιακά Συμβούλια. Τους χιλιάδες που επανάφεραν τη φωνή και τις διεκδικήσεις των εκπαιδευτικών και των σωματείων μας μέσα στα Υπηρεσιακά Συμβούλια μετά από 8 χρόνια. 
Ιδιαίτερα χαιρετίζουμε όλους όσοι ξεπέρασαν εμπόδια και δυσκολίες, τους νεοδιόριστους και τους αναπληρωτές συναδέλφους που συμμετείχαν μαζικά, πολλοί από τους οποίους για πρώτη φορά σε αυτή τη διαδικασία.
Το αποτέλεσμα των εκλογών αποτελεί σημαντική παρακαταθήκη για τη συνέχεια των αγώνων μας. Η ΑΣΕ καταγράφει σημαντική άνοδο σε ψήφους και ποσοστά και αναδεικνύεται, σύμφωνα με τα μέχρι τώρα αποτελέσματα, πρώτη δύναμη σε πολλές περιοχές της χώρας, εκλέγοντας αιρετούς σε 18 ΠΥΣΠΕ (Α Αθήνας, Β Αθήνας, Γ Αθήνας, Δ Αθήνας, Ανατολικής Αττικής, Δυτικής Αττικής, Πειραιά και τους 2 αιρετούς, Σάμου, Χίου, Γρεβενών, Άρτας, Πρέβεζας, Θεσπρωτίας, Ζακύνθου, Κεφαλλονιάς, Κορινθίας, Ημαθίας, Φωκίδας). 
Εκλέγει επίσης αιρετούς σε 5 ΑΠΥΣΠΕ (Αττικής, Ηπείρου, Β. Αιγαίου, Ιονίων, Πελοποννήσου). Για το ΚΥΣΠΕ η ΑΣΕ δεν εκλέγει αιρετό για λίγες ψήφους, παρά τον υπερδιπλασιασμό του ποσοστού από την τελευταία εκλογική συμμετοχή της (24% από 14%). Επισημαίνουμε ότι την προηγούμενη φορά που συμμετείχαμε στις αντίστοιχες εκλογές, το 2018, είχαμε εκλέξει αιρετούς σε 7 ΠΥΣΠΕ και 2 ΑΠΥΣΠΕ.
Με δεδομένο τον χαρακτήρα των συγκεκριμένων εκλογών, στο αποτέλεσμα αποτυπώνεται το ρεύμα αμφισβήτησης που δυναμώνει μέσα στον κλάδο και η αλλαγή των συσχετισμών που έχει συντελεστεί τα προηγούμενα χρόνια. Η εμπιστοσύνη που δείχνει ολοένα και μεγαλύτερο κομμάτι του κλάδου στη σταθερή αγωνιστική στάση της ΑΣΕ, στην καθημερινή παρουσία της στα σχολεία, στην υπεράσπιση των δικαιωμάτων των εκπαιδευτικών και των μορφωτικών δικαιωμάτων των μαθητών μας μας γεμίζει χαρά αλλά ευθύνη. 
Οι εκλογές στα Υπηρεσιακά Συμβούλια δεν ταυτίζονται με τις εκλογές των σωματείων, τα Υπηρεσιακά Συμβούλια δεν είναι όργανα πάλης όπως τα σωματεία και η Δ.Ο.Ε., αλλά όργανα διοίκησης στα οποία χρειάζεται να ακούγεται δυνατά η φωνή του κλάδου. 
Το πιο κρίσιμο είναι αυτή η δύναμη να γίνει εφαλτήριο για να δυναμώσουν οι αγώνες του κλάδου και η συμμετοχή των εκπαιδευτικών στην οργάνωση του αγώνα. 
Με την ψήφο στην ΑΣΕ και με την εκλογή δεκάδων αιρετών αποτυπώνεται η ανάγκη του κλάδου για παρουσία αιρετών στα Υπηρεσιακά Συμβούλια που θα είναι πραγματικό στήριγμα για κάθε συνάδελφο. Απέναντι στην αδιαφάνεια, στις αυθαιρεσίες της διοίκησης, στις πελατειακές λογικές και στην προσπάθεια χειραγώγησης των εκπαιδευτικών, που θα υπερασπίζονται τις συλλογικές αποφάσεις των σωματείων και τα εργασιακά μας δικαιώματα απέναντι στις Κυβερνήσεις και τη Διοίκηση.
Δεσμευόμαστε, ότι η δύναμη που μας έδωσαν και μέσα στα Υπηρεσιακά Συμβούλια οι συνάδελφοι, θα κατατεθεί όπως πάντα, σε κάθε μικρό και μεγάλο αγώνα το επόμενο χρονικό διάστημα. Για να μεγαλώσει το ρεύμα αμφισβήτησης και η πραγματική σύγκρουση με αυτή τη βάρβαρη πολιτική που τσακίζει τις ζωές και τα μορφωτικά δικαιώματα των μαθητών μας μέσα και έξω από τα σχολεία. Για να δυναμώσει ο αγώνας για την επιστροφή των δια ζώσης εκλογικών διαδικασιών στα Υπηρεσιακά Συμβούλια.
Οι αιρετοί μας δεν θα είναι εκπρόσωποι της διοίκησης ούτε διαχειριστές της κυβερνητικής πολιτικής. Θα είναι η φωνή των συναδέλφων, των συλλόγων διδασκόντων και των σωματείων μέσα στα Υπηρεσιακά Συμβούλια. Θα ενημερώνουν, θα αποκαλύπτουν, θα παρεμβαίνουν και θα διεκδικούν.
Συνιστούμε, τέλος, ψυχραιμία και καλύτερη σχέση με τα απλά μαθηματικά στο θεμελιώδες κεφάλαιο της «σύγκρισης όμοιων πραγμάτων» προς διάφορες πλευρές που επιδιώκουν να διαστρεβλώσουν το αποτέλεσμα ώστε να ικανοποιήσουν τους δικούς τους «ευσεβείς πόθους» ή να αντιμετωπίσουν τα δικά τους παραταξιακά αδιέξοδα. Για μας αντίπαλος είναι η αντιλαϊκή κυβερνητική πολιτική και όλα όσα μας μαυρίζουν τη ζωή για τα κέρδη και του πολέμους των λίγων. Σε όσους επιλέγουν ως βασικό εχθρό τις ταξικές δυνάμεις, τις δυνάμεις του ΠΑΜΕ και το ψηφοδέλτιο της ΑΣΕ τους υπενθυμίζουμε ξανά ότι οι εμμονές…τυφλώνουν. 
Προχωράμε ακόμη πιο δυναμικά! 
Με τους εκπαιδευτικούς, για τις ανάγκες των εκπαιδευτικών και των μαθητών μας!
Στις 25 Νοέμβρη στη μεγάλη πανελλαδική γενική απεργία, οι εκπαιδευτικοί βαδίζουμε ξανά στον δρόμο του οργανωμένου, συλλογικού αγώνα, όπως κάναμε στις 21/10 αλλά και από την αρχή της χρονιάς σε κάθε ΣΕΠΕ πανελλαδικά. Δίνουμε τη μάχη σε κάθε σχολείο, για να ξεσηκωθεί όλη η χώρα. Καμία θυσία για τα κέρδη και τους πολέμους τους. 

